สวัสดีค่ะ เนื่องจากปจด.มาไม่ปกติ มาน้อยเป็นคราบสีน้ำตาล มาแต่ละครั้งนานราว 2 สัปดาห์ กลางปีที่แล้ว (06/65) มาหาตรวจพบถุงน้ำในรังไข่ทั้ง 2 ข้าง ให้กินยาคุม ซึ่งก็ทำให้ปจด.ก็มาปกติดี (ยกเว้นเดือนแรกที่ปจด.มาทั้งเดือน) จนปลายปี (12/65) มาตรวจติดตามอาการ จำนวนถุงน้ำในรังไข่ลดลงนิดหน่อย และตรวจพบเนื้องอก (myoma) ในมดลูก 1 ก้อน ขนาดเกือบ 1 cm และในช่วง 3 วันนี้ (23-25/01/66) จู่ๆ ก็มีน้ำคล้ายๆตกขาวมีสีออกชมพูแกมน้ำตาลจางๆออกมาจากช่องคลอด ซึ่งไม่ใช่ช่วงที่มีปจด. และอยู่ระหว่างที่กินยาคุมอยู่ด้วย เกิดจากสาเหตุอะไรคะ
สวัสดีค่ะ งาน,หากตรวจพบว่ามีภาวะถุงน้ำจำนวนมากในรังไข่ทั้ง 2 ข้าง ก็จะเป็นสาเหตุที่ทำให้ประจำเดือนมาไม่ปกติได้ โดยมักทำให้ประจำเดือนขาดหายไป ซึ่งหลังจากนั้น หากแพทย์ได้ให้ทานยาคุมกำเนิดเพื่อรักษา แล้วประจำเดือนมาทุกเดือนปกติดี ก็แสดงว่าตอบสนองต่อการรักษาในระดับหนึ่งสำหรับตกขาวสีชมพูแกมน้ำตาลที่ออกมาในวันที่ 23-25 ม.ค. นี้ หากยังอยู่ในระหว่างที่ทานยาคุมกำเนิดอยู่ ก็น่าจะเกิดจากผลข้างเคียงของยาคุมที่อาจทำให้เกิดเลือดออกกะปริดกะปรอยได้ โดยเลือดเมื่อออกปนมาตกขาว ก็จะทำให้ตกขาวมีสีออกชมพูได้ค่ะ ไม่ได้ถือว่าผิดปกติและอันตรายอะไร สามารถทานยาคุมต่อไปได้ และไม่น่ามีสาเหตุมาจากก้อนเนื้องอกในมดลูก เพราะมีขนาดที่เล็กมาก รวมถึงไม่น่ามีสาเหตุมาจากภาวะถุงน้ำจำนวนมากในรังไข่ เพราะได้ทานยาคุมกำเนิดอยู่ ดังนั้น ก็ยังไม่จำเป็นต้องทำอะไร แนะนำให้สังเกตอาการไปก่อนได้ค่ะ หากเกิดอาการผิดปกติ คือ เลือดที่ออกมีปริมาณมาก ออกต่อเนื่องนานหลายวัน หรือมีปวดท้องน้อยมาก จึงค่อยไปพบแพทย์เพื่อตรวจค่ะ